泗州畫贊
作者：林之奇
朝代：宋

paragraphs: 稽首泗州普照王，曩以寶塔接群品。
塔今敗壞成微塵，隨意分身無不在。
我觀世間有爲法，無常遷變同一空。
假饒建塔如恒沙，未有不歸幻滅者。
豈惟淮塔有興廢，阿育王造亦非堅。
菩薩應感常現世，不隨寶塔俱存亡。
耕雨穫晴長淮風，普爲眾生作饒益。
我今繪此應感象，常以正念爲皈依。
於此員光一尋中，而興七級浮屠想。
正念皈依無間斷，普願菩薩常感通。
洪鍾小大隨叩鳴，所求所請皆如意。